钦定古今图书集成/明伦汇编/氏族典/第259卷 > 王僧孺
## 钦定古今图书集成/明伦汇编/氏族典/第259卷 > 王僧孺

按《梁书王僧孺传》：“僧孺字僧孺，东海郯人，魏卫将军
肃八代孙。曾祖雅，晋左光禄大夫、仪同三司。祖准，宋
司徒左长史。僧孺年五岁，读《孝经》问授者”，此书所载
述曰“论忠孝二事。僧孺曰：‘若尔，常愿读之’。六岁能属
文，既长，好学。家贫，常佣书以养母，所写既毕，讽诵亦
通。仕齐，起家王国左常侍，太学博士。王晏为丹阳尹”，
召补郡功曹，迁大司马豫章王行参军，又兼太学博
士。司徒竟陵王子良开西邸，招文学，僧孺亦游焉。文
惠太子闻其名，召入东宫，直崇明殿。王晏子得元，出
为晋安郡，以僧孺补郡丞，除候官令。建武初，除尚书
仪曹郎，迁治书侍御史，出为唐令。天监初，除临川王
后军记室参军，待诏文德省，寻出为南海太守。征拜
中书郎，领著作，复直文德省。迁尚书左丞。俄除游击
将军，兼御史中丞。僧孺幼贫，其母鬻纱布以自业。尝
携僧孺至市，道遇中丞卤簿，驱迫沟中。及是拜日，引
驺清道，悲感不自胜。寻以公事降为云骑将军。出为
仁威南康王长史，行府州国事，坐谤免官。久之，起为
安西安成王参军，累迁镇右始兴王中记室，北中郎
南康王谘议参军，入直西省，知撰谱事。普通三年，卒，
时年五十八。僧孺好文籍，聚书至万馀卷，率多异本。
少笃志精力，于书无所不睹，其文丽逸，多用新事，人
所未见者，世重其富。